Súradnice: 48°09′12″S 17°06′44″V﻿ / ﻿48,153225°S 17,112209°V﻿ / 48.153225; 17.112209

**Ministerstvo dopravy Slovenskej republiky** je ústredný orgán štátnej správy a súčasne jedno z ministerstiev Slovenska. Sídli v Administratívnej budove spojov v Bratislave. Medzi hlavné úlohy ministerstva spadá správa železničnej, trolejbusovej, kombinovanej a cestnej dopravy, pozemných komunikácii, plavby a prístavov, letectva, pošty, telekomunikácie a cestovného ruchu.

Ministerstvo bolo zriadené 1. augusta 1991 zákonom č. 298/1991 Z. z. ako **Ministerstvo dopravy a spojov Slovenskej republiky**. V jeho histórii zmenilo názov a upravilo svoju pôsobnosť už šesťkrát. Súčasný názov nesie od 1. januára 2023, kedy sa časť kompetencii v oblasti výstavby presunuli na Úrad pre územné plánovanie a výstavbu Slovenskej republiky.

Pôsobnosť
---------

Ministerstvo dopravy SR je ústredným orgánom štátnej správy Slovenskej republiky pre: 

1. dráhy a dopravu na dráhach, napr. železničná, trolejbusová, alebo lanová
2. cestnú dopravu
3. kombinovanú dopravu
4. pozemné komunikácie
5. vnútrozemskú plavbu a prístavy, námornú plavbu
6. civilné letectvo
7. pošty
8. telekomunikácie
9. ozbrojené zbory v doprave
10. informatizáciu spoločnosti
11. výstavba
12. cestovný ruch

### Pôsobnosť v minulosti

V rokoch 1991 až 1995 bolo ústredným orgánom štátnej správy Slovenskej republiky pre oblasť spojov v rozsahu patriacom do pôsobnosti Slovenskej republiky. V rokoch 1992 až 1995 bolo ústredným orgánom štátnej správy Slovenskej republiky pre investičný rozvoj a oblasť verejných prác. V rokoch 2010 až 2016 bolo ústredným orgánom štátnej správy Slovenskej republiky pre regionálny rozvoj.

História
--------

Ministerstvo vzniklo 1. augusta 1991, kedy zákon č. 298/1991 Z. z. z 10. júla 1991 nadobudol účinnosť, pod názvom **Ministerstvo dopravy a spojov Slovenskej republiky**. Zákonom č. 453/1992 Z. z. bolo premenované na **Ministerstvo dopravy, spojov a verejných prác Slovenskej republiky**, zákonom č. 74/1995 Z.z. bolo premenované na **Ministerstvo dopravy, pôšt a telekomunikácií Slovenskej republiky**. V zmysle zákona č 403/2010 Z.z. ktorým sa upravili kompetencie jednotlivých rezortov, s platnosťou od 1. novembra 2010 už s novým názvom **Ministerstvo dopravy, výstavby a regionálneho rozvoja SR**, prevzalo na seba kompetencie zrušeného Ministerstva výstavby SR, zároveň sa stalo určujúcim pre politiku cestovného ruchu a regionálneho rozvoja. V súlade s týmto zákonom ministerstvo prebralo od 1. januára 2011 kompetencie centrálneho riadiaceho orgánu pre fondy Európskej únie, ktoré bolo do 31. decembra 2010 v správe Úradu vlády Slovenskej republiky. V súvislosti s presunom agendy regionálneho rozvoja pod Úrad vlády SR sa 1. januára 2017 zmenil názov ministerstva na **Ministerstvo dopravy a výstavby Slovenskej republiky**. Ministerstvo dopravy a výstavby v minulosti riadilo Operačný program Doprava. Súčasný názov nesie ministerstvo od 1. januára 2023, kedy sa kompetencie v oblasti územného plánovania, stavebného poriadku a vyvlastňovania presunuli na Úrad pre územné plánovanie a výstavbu Slovenskej republiky.

Minister dopravy
----------------

*Pozri aj: Zoznam ministrov dopravy a výstavby Slovenskej republiky*
Ministerstvo dopravy riadi a za jeho činnosť zodpovedá minister dopravy, ktorého vymenúva a odvoláva prezident Slovenskej republiky na návrh predsedu vlády Slovenskej republiky.

Súčasným ministrom je od 25. októbra 2023 Jozef Ráž mladší, (SMER – SD).

### Časová os ministrov dopravy Slovenskej republiky

Štátny tajomník ministerstva dopravy
------------------------------------

Ministra dopravy v čase jeho neprítomnosti zastupuje v rozsahu jeho práv a povinností štátny tajomník. Minister môže poveriť aj v iných prípadoch štátneho tajomníka, aby ho zastupoval v rozsahu jeho práv a povinností. Štátny tajomník má pri zastupovaní ministra na rokovaní vlády poradný hlas. Štátneho tajomníka vymenúva a odvoláva vláda na návrh ministra dopravy. V odôvodnených prípadoch môže vláda určiť, že na ministerstve pôsobia dvaja štátni tajomníci – to je aj prípad ministerstva dopravy. Minister určí, v ktorých otázkach a v akom poradí ho štátni tajomníci zastupujú. 

Súčasnými štátnymi tajomníkmi ministerstva sú Denisa Žiláková a Igor Choma.

Referencie
----------

1. ↑   *Počet zamestnancov jednotlivých ministerstiev* [online]. Datawrapper, [cit. 2019-09-12]. Dostupné online.
2. ↑   *Schválený rozpočet výdavkov kapitoly MDV SR* [online]. Ministerstvo dopravy a výstavby Slovenskej republiky, [cit. 2019-09-12]. Dostupné online.
3. ↑   *Zákon Slovenskej národnej rady č. 298/1991 Zb. ktorým sa mení a dopĺňa zákon Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky, v znení zákona Slovenskej národnej rady č. 197/1991 Zb.* [online]. Bratislava: Úrad vlády SR, 1991-07-10, [cit. 2023-01-02]. Dostupné online.
4. ↑   *Regionálny rozvoj sa z rezortu dopravy presunie na úrad vlády* [online]. Bratislava: TASR, 2016-12-06, [cit. 2016-12-06]. Dostupné online.
5. ↑  TASR. Ministerstvo dopravy a výstavby bude mať od nového roka kratší názov. *teraz.sk* (Bratislava: TASR), 2022-12-30. Dostupné online [cit. 2023-01-02].
6. ↑  TASR. VIDEO: Prezidentka vymenovala novú vládu, povedie ju R. Fico. *teraz.sk* (Bratislava: TASR), 2023-10-25. Dostupné online [cit. 2023-10-25].

Externé odkazy
--------------

* Ministerstvo dopravy Slovenskej republiky – oficiálna stránka
* Ministerstvo dopravy Slovenskej republiky na Facebooku
* Ministerstvo dopravy Slovenskej republiky na Instagrame

| * z
* d
* u
Ústredné orgány štátnej správy Slovenskej republiky |
| --- |
| Ministerstvá | 

|  |  |
| --- | --- |
| Súčasné | 
* dopravy
* financií
* hospodárstva
* investícií, regionálneho rozvoja a informatizácie
* kultúry
* obrany
* pôdohospodárstva a rozvoja vidieka
* práce, sociálnych vecí a rodiny
* spravodlivosti
* školstva, vedy, výskumu a športu
* vnútra
* zahraničných vecí a európskych záležitostí
* zdravotníctva
* životného prostredia
 |
| Zrušené | 
* pre hospodársku stratégiu
* kontroly
* lesného a vodného hospodárstva
* obchodu a cestovného ruchu
* priemyslu
* pre správu a privatizáciu národného majetku
* výstavby a stavebníctva
* výstavby a regionálneho rozvoja
* zdravotníctva a sociálnych vecí

 |

 |
| Ostatné ústredné orgányštátnej správy | 
* Národný bezpečnostný úrad
* Protimonopolný úrad
* Správa štátnych hmotných rezerv
* Štatistický úrad
* Úrad geodézie, kartografie a katastra
* Úrad jadrového dozoru
* Úrad pre normalizáciu, metrológiu a skúšobníctvo
* Úrad pre územné plánovanie a výstavbu
* Úrad pre verejné obstarávanie
* Úrad priemyselného vlastníctva
* Úrad vlády

 |